**567.fundur stjórnar BSE haldinn í Búgarði 12.12.2018 kl.20.**

Allir stjórnarmenn mættir auk Aðalsteins fyrsta varamanns og framkvæmdastjóra sem ritaði fundargerð.

Dagskrá:  
Samþykkt fundargerðar stjórnar frá 4.september.  
Kynnt 8 mánaða uppgjör BSE  
Formannafundur/Erindi   
Drög að reglugerðum um almennan stuðning vð landbúnað, og drög að reglugerð um stuðning við nautgriparækt.  
Starfsmannamál.

1. Fundargerð stjórnarfundar frá 4. september borin upp og samþykkt.
2. Farið yfir 8 mán. uppgjör. Framkvæmdastjóri fór lauslega yfir 8 mánaða uppgjör BSE sem sent hafði verið til stjórnar með tölvupósti fyrir nokkru. Þar sem stutt er til áramóta var ákveðið að stefna að drögum að ársreikningi á fyrsta fundi eftir áramót.
3. Þann 22.11. var hinn árlegi formannafundur BÍ þar sem fulltrúar aðildarfélaga þess mættu (formenn og framkvæmdatjórar). Gunnhildur og Sigurgeir kynntu stjórnarmönnum það sem lagt var fyrir fundinn. Þar var farið yfir það helsta sem BÍ er að vinna að þessa dagana. Þar má nefna baráttu fyrir frystiskyldu á innflutningi á hráu kjöti, helstu áherslur í loftlagsmálum sem tengjast landbúnaði, upprunamerki fyrir íslenskar búvörur og einnig var flutt erindi um notkun samfélagsmiðla og fjölmiðlasamskipti.  
   Gunnhildur sagði einnig stuttlega frá erindi sem hún helt sem formaður BSE í Dalvíkurkirkju.
4. Farið yfir drög að Reglugerð um stuðning við landbúnað og drög að Reglugerð um stuðning við nautgriparækt sem taka eiga gildi um næstu áramót.  
   Eftirfarandi bréf með athugasemdum um fyrrnefnd relugerðardrög var sent til atvinnuvegaráðuneytis.

Athugasemdir Búnaðarsambands Eyjafjarðar vegna draga að reglugerðum um stuðning við landbúnað og Reglugerð um stuðning við nautgriparækt.

Reglugerð um almennan stuðning við landbúnað, 18.gr. Forgangsröðun umsókna(vinnureglur Mast).

Ekki er rétt samkvæmt jafnréttislögum að mismuna umsækjendum eftir kyni. Eðlilegt er að hjón/sambúðarfólk hafi styrk af hvort öðru og stig þeirra séu metin saman. Óeðlilega mikill munur er á háskólamenntun og iðnmenntun sem nýtist vel í landbúnaði. Sterkir umsækjendur eru t.d. hjón sem eru með annars vegar búfræðimenntun og hins vegar iðnmenntun. Aldursmörk eru of lág, eðlilegra að aldursmörk væru 50 ár.

Reglugerð um stuðning við nautgriparækt.

11.gr. Sala á innleystu greiðslumarki.

Ekki er eðlilegt að þeir sem framleiddu a.m.k. 10% umfram greiðslumark á árunum 2013-2015 hafi forgang að kaupum lengur.

23.gr. Auglýsing og umsókn.

Eftirfarandi tillaga var samþykkt á aðalfundi BSE í Hlíðarbæ þann 13.04.2018 og á vel við:

„Aðalfundur BSE haldinn í Hlíðarbæ 13.4.2018 skorar á Sjávarútvegs- og landbúnaðarráðherra að sjá til þess að farið verði eftir markmiðum 22. gr. reglugerðar nr. 1181/2017 um stuðning í nautgriparækt, um að hraða því að framleiðendur standist kröfur samkvæmt reglugerð nr. 1065/2014 um velferð nautgripa. Ekki sé verið að veita fjárfestingastuðning til þeirra sem hafa aðbúnað í lagi og eru eingöngu að stækka sín bú. T.d. þar sem lausagöngu fjós eru fyrir.  
Einnig er hvatt til endurskoðunar á 23. gr. 4. lið fyrrnefndrar reglugerðar nr. 1181/2017 um hvaða tæknibúnaður er styrktur. Mjög einkennilegt er að mjaltabúnaður, mjólkurtankar, flórgoðar og fóðurvagnar falli ekki undir stuðningsreglur á meðan flórsköfur og gjafafæribönd geri það. Þarna er verið að mismuna ólíkum gerðum tæknibúnaðar“.

1. Starfsmannamál. Liðnum frestað þar sem komið var fram að miðnætti.  
     
   Fundi slitið kl. 23.55.  
   SBH